Kleuter gevind ná JHB-kapingArgieffoto ŉ 21 maande oue seuntjie wat tydens ŉ kaping in Booysens, Gauteng ontvoer is, is in Braamfontein gevind. “ŉ Volkswagen Golf is Vrydagmiddag gekaap en gewapende mans het met die kleuter weggejaag,” het lt. Kay Makhubela, woordvoerder van die polisie, gesê. ŉ Polisiebeampte het Vrydag patrollie gedoen in Booysens toe hy twee mense sien hardloop het. Hy het hulle agternagesit, maar die twee het hom oorval en hom met sy dienspistool geskiet. Hy is in die arm en maag gewond. Volgens Makhubela het die verdagtes in die polisievoertuig weggery, maar dit ŉ kort ent verder verlaat. Daarna het hulle die Golf met die kleuter daarin gekaap. “Die motor is twee ure later, omstreeks 19:00, in Braamfontein opgespoor. Die kleuter was steeds in die motor.” Die kind is met sy gesin herenig en is gestuur vir ŉ mediese ondersoek. “Ons is nog steeds op soek na die twee verdagtes en ondersoek ŉ saak van gewapende roof, ontvoering en poging tot moord,” het Makhubela bygevoeg. Die gewonde polisieman is in ŉ stabiele toestand in die hospitaal. ŉ Agt maande oue seuntjie is in Oktober verlede jaar na ŉ soortgelyke voorval veilig opgespoor nadat sy ma se Volkswagen Polo in Phiri, Soweto gekaap is. Hy was op die agterste sitplek toe gewapende mans die motor gekaap het terwyl die ma die hek by haar huis oopgemaak het, het kapt. Mpande Khoza, woordvoerder van die polisie, in daardie stadium gesê. Inwoners het kort daarna ŉ kind hoor huil. Hulle het die seuntjie, wat nog steeds in sy karstoeltjie vasgemaak was, langs die pad opgespoor.